बच्चों की किशोरावस्था की मानसिकता को समझना ज़रा कठिन काम है. सीखने का काम वे खुद करना चाहते हैं लेकिन उनके माता-पिता उन्हें बच्चा ही समझते रहते हैं और उनके पीछे लगे रहते हैं. परिणामस्वरूप एक अदृश्य दूरी विकसित होने लगती है और किशोर वय उन्हें अनसुना करने लगता है. वे सोचते हैं- ‘इनकी तो बड़-बड़ करने की आदत है’, इस कारण अनेक महत्वपूर्ण बातें भी दर-किनार हो जाती हैं. सामान्यतया, परिवार में अभिभावकों का एक-तरफ़ा भाषण चलता है जो संप्रेषण नहीं बन पाता क्योंकि संप्रेषण के लिए यह ज़रूरी है कि जो कुछ कहा जा रहा है उसे सुना जाए, समझा जाए और कहने वाले को वापस मालूम पड़े कि सुननेवाले ने क्या सुना और समझा? परिवार में आपसी संवाद बना रहे तब ही दोनों पीढ़ियां एक-दूसरे को बखूबी समझ पाती हैं अन्यथा गलतफ़हमियों की संभावना बढ़्ती जाती है.